Jangan jadikan politik perkauman cara raih undi
Utusan Malaysia – 22 Feb. 2006
MELAKA 20 Feb. - Datuk Seri Abdullah Ahmad Badawi berkata, ahli politik tidak seharusnya menjadikan isu politik perkauman sebagai cara mudah untuk meraih undi kerana jika tidak terkawal ia boleh menjejaskan perpaduan kaum, sekali gus merugikan semua pihak. Menurut Perdana Menteri, mempermain-mainkan isu politik perkauman kerana menganggap ia cara yang senang untuk mendapatkan undi bukan satu cara yang baik, justeru ia tidak seharusnya dilakukan oleh mana-mana pihak.
Ini kerana, katanya, politik berteraskan perkauman hanya akan menyukarkan matlamat untuk mencapai perpaduan di kalangan masyarakat berbilang kaum di negara ini.
``Bermain politik perkauman boleh mengapi-apikan perasaan yang kalau tidak terkawal akan membawa kepada keadaan yang merugikan kita. Semua kaum mesti mempunyai satu sikap dan satu cara kerja serta perhubungan baik antara kaum. Tak boleh satu pihak sahaja yang bercakap tentang itu, tak boleh satu kaum yang hendak perpaduan, semua mesti mempunyai satu sikap, satu pandangan dan satu cara kerja,'' katanya. Abdullah berkata demikian kepada pemberita selepas Majlis Pelancaran Kelas Bimbingan Sijil Pelajaran Malaysia dan Tabung Bangunan Yayasan GPMS Kebangsaan di Pusat Dagangan Antarabangsa Melaka (MITC), di sini hari ini.
Abdullah mengulas laporan akhbar hari ini mengenai tahap perpaduan di negara ini sama ada suatu realiti atau ilusi semata-mata. Perdana Menteri berkata, pembinaan perpaduan kaum di negara ini adalah satu proses berterusan dan perlu melibatkan semua pihak untuk bersama-sama berusaha mencapai perpaduan nasional.
Menurutnya, perpaduan antara kaum bukan sesuatu yang mudah untuk dicapai dan akan mengambil masa yang panjang berikutan penduduk yang pelbagai kaum dan berlainan agama di negara ini.
``Kita masih membina dan membangunkan perpaduan negara, ia bukan suatu perkara mudah yang hendak kita jayakan. Soal perpaduan hendaklah sentiasa dicakap supaya rakyat sentiasa berfikir tentang perpaduan, kalau kita tak cakap langsung, bermakna tidak ada orang yang berfikir mengenainya,'' jelasnya.
Abdullah berkata, soal perpaduan amat penting sebab itu ia menjadi tajuk yang sentiasa diperkatakan oleh semua pihak.
Tegas beliau, semua pihak mesti berusaha ke arah mencapai perpaduan nasional tanpa perlu menunggu program kerajaan. Dalam hubungan ini, jelas beliau, ibu bapa mesti mendidik anak-anak supaya tidak ada sifat prejudis terhadap kaum lain serta penganut agama lain selain bersikap saling hormat menghormati. Katanya, perpaduan kaum perlu bermula dari rumah dan sekolah, bukan pada peringkat umur sudah lewat.
Source: utusan Online | www.utusan.com.my